മാർ മാറി

കിഴക്കിന്റെ സഭയുടെ ആദ്യകാല നേതാക്കളിൽ ഒരാളാണ് മാർ മാറി (). മാർ അദ്ദായിയുടെ പ്രബോധനത്തിൽ ആകൃഷ്ടനായി ക്രിസ്തുമതം സ്വീകരിച്ച ഇദ്ദേഹത്തിന്റെ ആദ്യ പേര് പാലുഥ് എന്നായിരുന്നു. എദേസ്സയിൽ മാർ അഗ്ഗായിയുടെ ശിഷ്യനായ പ്രവർത്തിച്ച ഇദ്ദേഹം അഗ്ഗായിയുടെ കാലശേഷം സഭാധ്യക്ഷനായി ചുമതലയേറ്റെടുത്തു.

മാർ മാറിയെക്കുറിച്ച് വിവരണം ലഭിക്കുന്നത് പ്രധാനമായും ആറാം നൂറ്റാണ്ടിൽ എഴുതപ്പെട്ടു എന്ന് കരുതപ്പെടുന്ന മാറിയുടെ നടപടികൾ എന്ന പുസ്തകത്തിൽ നിന്നാണ്.
സെലൂക്യാ-ക്ടെസിഫോണിൽ സഭ സ്ഥാപിച്ചത് ഇദ്ദേഹമാണെന്ന് പരമ്പരാഗതമായി വിശ്വസിക്കപ്പെട്ടുപോരുന്നു.

ജീവിതം
എദേസ്സയിൽ ജനിച്ച പാലുഥ് മാർ അദ്ദായിയുടെ പ്രബോധനത്തിൽ ആകൃഷ്ടനായി ക്രിസ്തുമതം സ്വീകരിച്ച വ്യക്തികളിൽ ഒരാളാണ്. പിന്നീട് എദേസ്സയിൽ ബിഷപ്പായ മാർ അഗ്ഗായിയുടെ ശിഷ്യനായി ജീവിച്ചു. എദേസ്സയിലെ രാജാവിന്റെ പ്രഹരം ഏറ്റ് മരണശയ്യയിലായ അഗ്ഗായി പാലുഥിനെ ഭരണ ചുമതലകൾ ഏൽപ്പിച്ചു. തന്റെ അനാരോഗ്യം കാരണം ബിഷപ്പായി വാഴിക്കാൻ കഴിയായ്കയാൽ അന്ത്യോഖ്യയിൽ പോയി അവിടത്തെ മെത്രാനായ സെറാപ്പിയോണിൽ നിന്ന് കൈവയ്പ് സ്വീകരിക്കാൻ അദ്ദേഹം പാലുഥിനോട് നിർദ്ദേശിച്ചു. ഇത് അനുസരിച്ച് അന്ത്യോഖ്യയിൽ പോയ പാലുഥിനെ അവിടെ വെച്ച് സെറാപ്പിയോൺ മെത്രാനായി വാഴിച്ചു. റോമിലെ മെത്രാനായിരുന്ന സെഫിറിനിസിൽ നിന്ന് കൈവയ്പ് സ്വീകരിച്ചയാളായിരുന്നു സെറാപ്പിയോൺ. മാർ അഗ്ഗായിയുടെ രക്തസാക്ഷിത്വത്തിന് ശേഷം എദേസ്സയിലെ സഭാഭരണം പാലുഥ് ഏറ്റെടുത്തു. പിൽക്കാലത്ത് മാറി എന്ന പേര് ഇദ്ദേഹം സ്വീകരിച്ചു. എദേസ്സയിലെ ഗ്നോസ്റ്റിക്ക് വിശ്വാസികളുടെ വാദങ്ങളെ നേരിടുന്നതിൽ മാർ മാറി പ്രത്യേക ശ്രദ്ധ ചെലുത്തി.  

മാറിയുടെ സ്ഥാനാരോഹണത്തെക്കുറിച്ച് അദ്ദായിയുടെ പ്രബോധനം എന്ന ഗ്രന്ഥം നൽകുന്ന വിവരണം ഇപ്രകാരമാണ്:

എദേസ്സയിലെ പ്രവർത്തനത്തിന് ശേഷം പാർഥ്യൻ സാമ്രാജ്യത്തിന്റെ മേഖലകളിലേക്ക് കടന്ന മാർ മാറി നിസിബിസ്, അർസ്സാനേനെ, ബേഥ് സ്സബ്ദായി, ബേഥ് അർബായെ, അർബേല, അഥോറ, നിനവേ എന്നിവിടങ്ങളിലേക്കും ക്രിസ്തുമതം പ്രചരിപ്പിച്ചു. ബേഥ് ഗർമായി, ബേഥ് അറമായെ എന്നിവടങ്ങളിലെ പ്രവർത്തനത്തിന് ശേഷം സെലൂക്യാ-ക്ടെസിഫോണിൽ എത്തിച്ചേർന്ന് അവിടെ സഭയുടെ സ്ഥാപനം നടത്തി. അവിടത്തെ ഹ്രസ്വമായ ജീവിതത്തിനും പ്രവർത്തനത്തിനുശേഷം ദയറാ ദ് ഖുന്നി എന്ന സ്ഥലത്ത് വെച്ച് ഇദ്ദേഹം മരണമടഞ്ഞു.

ആരാധനാക്രമം
പൗരസ്ത്യ സുറിയാനി ആചാരക്രമത്തിലെ പ്രധാന കൂദാശാക്രമം അദ്ദായി മാറി അനാഫൊറയാണ്. ഇതിന്റെ കർത്താക്കൾ മാർ അദ്ദായിയും ശിഷ്യനായ മാർ മാറിയുമാണെന്ന് പരമ്പരാഗതമായി വിശ്വസിക്കപ്പെട്ടുപോരുന്നു. പൗരസ്ത്യ സുറിയാനി ആചാരക്രമം പിന്തുടരുന്ന കിഴക്കിന്റെ സഭയിലെ വിഭാഗങ്ങളായ കിഴക്കിന്റെ അസ്സീറിയൻ സഭ, പുരാതന പൗരസ്ത്യ സഭ എന്നിവയും പൗരസ്ത്യ സുറിയാനി കത്തോലിക്കാ സഭകളായ കൽദായ കത്തോലിക്കാ സഭ, സിറോ-മലബാർ സഭ എന്നിവയും ഈ കൂദാശക്രമമാണ് ആരാധനയ്ക്ക് അനുവർത്തിക്കുന്നത്.

അവലംബം

വർഗ്ഗം:ക്രൈസ്തവസഭയിലെ വിശുദ്ധർ
വർഗ്ഗം:പൗരസ്ത്യ കാതോലിക്കാമാർ